《病中忆东明圆明空上人》
明代·黎贞

老师久病脚，贱子长病心。两地各伏枕，何时得相寻。

扶筇犹踯躅，捧腹常呻吟。葛藤谁共话，竹叶谁共斟。

缅思少壮日，汗漫何可禁。其如忽衰谢，百事转交侵。

沈绵在床缛，亲朋若商参。有如笼中鸟，不得栖上林。

何当复强健，清欢尽馀音。为公歌此曲，感古仍慨今。

作者简介：广东新会人，字彦晦，号陶陶生、秫坡。元末从孙蕡学。为人坦荡不羁，以诗酒自放。洪武初，署本县训导。坐事戍辽东。时孙蕡亦戍辽东，坐蓝玉党被杀，为敛葬之。历十八年，放还。卒年五十九。有《秫坡集》、《古今一览》。